Vendim
Nr.792, datë 6.10.2010
	
Për disa shtesa dhe ndryshime në vendimin nr.383, datë 19.5.2010 të këshillit të ministrave “Për përcaktimin e procedurave të shpërndarjes së fondit të kompensimit në vlerë për pronarët e pasurive të paluajtshme, pronë private, që preken nga ndërtimet informale”

Në mbështetje të nenit 100 të Kushtetutës, të neneve 6 e 8 të ligjit nr.10 239, datë 25.2.2010 “Për krijimin e fondit special të kompensimit të pronave”, të nenit 15/1 të ligjit nr.9482, datë 3.4.2006 “Për legalizimin, urbanizimin dhe integrimin e ndërtimeve pa leje”, të ndryshuar, dhe të ligjit nr.9235, datë 29.7.2004 “Për kthimin dhe kompensimin e pronës”, të ndryshuar, me propozimin e Ministrit të Drejtësisë, Këshilli i Ministrave

Vendosi:

I. Në vendimin nr.383, datë 19.5.2010 të Këshillit të Ministrave bëhen këto shtesa dhe ndryshime:
1. Shkronja “b” e pikës 2 shfuqizohet.
2. Në pikën 3, fjalët “… dhe vazhdon për 30 (tridhjetë) ditë…” hiqen.
3. Në fjalinë hyrëse të pikës 6, fjalët “… brenda afatit të përcaktuar në njoftimin publik…” hiqen.
4. Pas pikës 6 shtohet pika 6/1, me këtë përmbajtje:
“6/1 Në rastet kur nuk është e mundur të dorëzohet prokura e posaçme, sipas shkronjës “c” të pikës 6, secili bashkëpronar apo një pjesë e tyre, paraqesin kërkesë individuale apo të përbashkët, për pjesën takuese në pronën që kompensohet. Nëse kërkesa paraqitet nga një pjesë e bashkëpronarëve, ajo shoqërohet nga prokura e posaçme e nënshkruar prej tyre, ku si tagër i nevojshëm të jetë edhe e drejta për të tërhequr vlerën financiare, në emër të tyre.
Në rastin e kërkesave individuale të secilit bashkëpronar apo të një pjese të tyre, për çdo aplikim të kryer, paguhet tarifë shërbimi, pavarësisht se i përket së njëjtës pasuri të paluajtshme.”.
5. Në pikën 8 bëhen këto ndryshime:
a) Fjalia hyrëse e pikës 8 ndryshohet, si më poshtë vijon:
“Grupi i punës, sipas pikës 4 të këtij vendimi, brenda 60 (gjashtëdhjetë) ditëve nga data e paraqitjes së kërkesës, kryen veprimet e mëposhtme:”.
b) Shkronja “d” shfuqizohet.
6. Fjalia hyrëse e pikës 9 ndryshohet, si më poshtë vijon:
“Drejtori i Përgjithshëm i AKKP-së, brenda 30 (tridhjetë) ditëve nga data e përfundimit të procesit të verifikimit nga grupi i punës.”.
7. Pas pikës 9 shtohet pika 9/1, me këtë përmbajtje:
“9/1 Subjektet përfituese, kërkesa e të cilëve nuk është pranuar për mungesë dokumentacioni gjatë procedurave të mëparshme, kanë të drejtë të riaplikojnë pas plotësimit të mangësive të konstatuara.
Këto subjekte nuk paguajnë tarifë shërbimi, nëse provojnë pagimin e saj gjatë aplikimit të mëparshëm.”.
8. Pika 11 ndryshohet, si më poshtë vijon:
“11. AKKP-ja realizon ndarjen e fondit të kompensimit të pronave në vlerë proporcionale me masën përkatëse të parashikuar në listat bashkëlidhur vendimeve të Këshillit të Ministrave, që përcaktojnë shpërblimin e pronarëve për pasuri, të cilat preken nga ndërtimet informale, deri në të njëjtën masë të përfituar nga subjektet e kompensuara më parë.”.
II. Ngarkohen Ministria e Drejtësisë dhe Agjencia e Kthimit dhe Kompensimit të Pronave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

